text: نئی دہلی،25 اپریل۔وادی کشمیر میں پانچ مقامات پر انکم ٹیکس کے محکمے کی تلاشی لینے اور ضبط کرنے کی کارروائی آج بھی جاری رہی۔ یہ تلاشی کی کارروائی ایک ایسے گروپ کے خلاف کی جارہی ہے جو وادی کشمیر میں ادویات کا تھوک تقسیم کار ہے اور اس معاملے میں اس کی اجارے داری قائم ہے۔ بتایا جاتا ہے کہ اس گروپ پر زندگی بچانے والی ادویات کو بہت زیادہ نفع کے ساتھ فروخت کرنے کاالزام ہے۔ یہ ادویات وادی میں صرف اسی گروپ کے توسط سے حاصل کی جاسکتی ہیں۔ اس طرح کمائے جانے والے غیرمعمولی منافع کو سری نگر میں ریئل اسٹیٹ میں سرمایہ کاری کیلئے استعمال کیا گیا ہے ، ساتھ ہی اس گروپ کے پرموٹر کے اہل خانہ نے بغیر حساب کے اخراجات کئے ہیں جس کا انکم ٹیکس ریٹرن میں ذکر نہیں کیا گیا ہے۔